Iyacaté abéeri asìali íipidenéeri Nicodemo,
fariseonái yéená,
máiníirité caináwanáca judíonái yèewi.
Yái asìalica yàacatéwa Jesús yàatalé táiyápi,
yá íimacaté irí:
“Pía yéewáidéeri,
wáalíacawa Dios ichùulìaca pía péewáidacaténá wía,
yácáinái wawàsi pimàníirica,
càmita áiba wenàiwica idé imànicani càmicaalí Dios ìya yáapicha.”
Yá Jesús íimaca irí:
“Báisí,
báisícata núumaca pirí:
Yái càmíirica asái wàlisài iyú,
càmita ìyapiná náapicha aléde Dios icùacataléca yàasunái wenàiwicawa.”
Yá Nicodemo íimaca irí:
“Néeni,
¿Cawiná yéewáaná yèepùa asáica abéeri asìali àniawa idécanáami béericani?
¿Yéewa càinásica iwàlùacawa abéta àniawa yáatúa idéerìculéwa,
yèepùacaténá asáica àniawani?”
Yá Jesús íimacaté irí:
“Báisí,
báisícata núumaca pirí:
Yái càmíirica asái úni iyú,
espíritu iyú nacái,
càmita yéewa iwàlùacawa aléde Dios icùacatáica yàasunái wenàiwicawa.
Yái asáirica yáatúa íichawa idènìaca iináwa.
Yái imusuéricawa Espíritu iyú,
idènìaca icáuca wàlisàiwa Dios yáapicha.
Iná picá picalùadawa núumacaalí pirí,
iwàwacutá yèepùa asáica pía abéta àniawa,
pimusúacaténáwa wàlisài iyú.
Yái cáulica ipùaca alénácaalíta iwàwa ipùaca,
yá nacái péemìaca isàna.
Quéwa càmita píalíawa síisàanácaalí yàanàa,
alénácaalí nacái yàawa.
Càica macáita níái wàlisèiyéica Espíritu imànica íiwitáise.”
Yá Nicodemo isutáca yéemìawa Jesús:
“Néeni,
¿càiná yéewáaná càica ichàbacawa yái wawàsica?”
Yá Jesús íimaca irí:
“Quéwa píata yái yéewáidéerica israelnái,
quéwa ¿cáná càmita píalíawa ìwali yái nucàlidéerica pirí?
Báisí,
báisícata núumaca pirí:
Yái wáaliéricawa ìwali,
yáta watàaní ìwali.
Yáta nacái wacàlidaca ìwali yái waiquéerica.
Quéwa càmita peedácué piwàwalìculéwa yái wacàlidéericuéca pirí.
Idécué nucàlidaca pirí nàwali níái wawàsinái ìyéeyéica èeri irìcu.
Quéwa càita,
càmitacué peebáidaca nàwali.
¡Máiní yáawanáitasí càmita peebáidacué nulítani nucàlidacaalícué pirí nàwali,
níatái wawàsinái ìyéeyéica chènuniré!
Canácata áiba imichèeriwa chènuniré.
Núacata yái iricuèricatéwa chènuníise.
Núacata yái asìali Dios néeséerica,
chènuníiséerica ìyaca.
Iná càide iyúwa Moisés imichàidáanáté àapi yéenáiwaná àicu ìwali máisawalíiri irìcu,
càicata nacái iwàwacutápiná namichàidaca núa àicu ìwali,
núa asìali Dios néeséerica.
Iná macáita níái yeebáidéeyéica nùwali,
càmita néetápináwa quirínama,
nadènìapinácáiná nacáuca càmíiri imáalàawa.”
“Cáinináca máiní Dios iicáca níái èeri mìnanáica.
Iná yéewa imàacacaté nàwaliná yái Iiri abéerisàiricawa,
macáita níái yeebáidéeyéica Jesús ìwali,
càmita náucapináwa Dios íicha càiripináta,
nadènìapinácáita nacáuca càmíiri imáalàawa.
Càmitaté Dios ibànùa Iiriwa èeri irìculé yùuwichàidacaténá níái èeri mìnanáica.
Ibànùacaténi ichúuliadacaténá nía yùuwichàacáisi íicha.
Yái yeebáidéerica Dios Iiri ìwali,
càmita Dios yùuwichàidapináni.
Quéwa yái càmíirica yeebáida ìwali,
yásí yùuwichèeripináwa,
càmicáiná yeebáida Dios Iiri abéerisàiri ìwali.
Dios yùuwichàidapináca níái èeri mìnanáica,
idécáináté yàanàaca èeri irìculé yái íipidenéerica camalási.
Quéwa níái wenàiwicaca,
yáté cáinináca naicáca máiní yái èeri íiwitáise catéerica camalási íicha,
namànicáináté yáawami báawéerita.
Iná macáita níái imàníiyéica báawéeri,
báawaca naicáca yái íipidenéerica camalási.
Yá nacái càmita nawàwa nàacawa yàatalé ipíchaná yàalàaca nía ìwalíise yái báawéeri namàníirica.
Yái imàníirica cayábéeri áibanái irí càide iyúwa Dios iwàwáaná,
áibanái iicáca nacái macáita yái imàníirica,
yá nacái yáasáidaca Dios néeséerica yái imàníirica.”